Britte gemaan om nie soos narre aan te trek nie - Maroela Media
Polisieowerhede in verskeie gebiede in Engeland het inwoners gewaarsku om nie soos "killer clowns" aan te trek nie, ná talle berigte van mense wat glo deur dié neiging in Amerika geïnspireer is.
Die Thames Valley Police, wat 'n groot deel van die gebied wes van Londen dek, het gesê beamptes is oor die naweek na 14 voorvalle ontbied "waar mense berig het hulle is geïntimideer of skrikgemaak deur persone wat soos hansworse aangetrek is".
"Hul optrede kan vrees en angs veroorsaak en dit kan beskou word as intimidasie en 'n bedreiging en dit kan tot ander openbareorde-misdrywe, inhegtenisnemings en 'n kriminele rekord lei," het hoofsuperintendent Andy Boyd in 'n verklaring gesê.
'n Man, wat soos 'n hanswors aangetrek was en 'n mes by hom gehad het, het Vrydag vier kinders skool toe agtervolg in Chester-Le-Street. Die plaaslike polisie het gesê die kinders was "ontsteld en benoud". "Ons glo dit is deel van 'n groter neiging wat tans Amerika en dele van die Verenigde Koninkryk teister," het sers. Mel Sutherland in 'n verklaring van Durham-polisie gesê. "Die polisie ondersoek verskeie plasings op sosiale media wat toegewyd is tot hierdie 'killer clown'-gier."
Twee mense, wat as hansworse aangetrek was, het in Essex kinders naby 'n skool genader en twee meisies na 'n verjaarsdagpartytjie genooi voor hulle in 'n swart bussie weggery het.
Die Essex-polisie het ook verskeie ander berigte ontvang van mense naby skole wat soos hansworse aangetrek is, het waarnemende adjunkhoofinspekteur Darren Deex gesê.
Maroela Media het vroeër berig oor die amok wat dié hansworse in Amerika saai en professionele hansworse wat hul misnoeë uitgespreek het met die sogenaamde "creepy clowns" wat mense probeer skrikmaak.
Ek het net 'n Krismisvader pakkie…
…en die psigoses le diep in die samelewing. Iewers moet iets "pop" om die weer genepoel te verbeter.
Het die Amerikaners niks beters om hulle mee besig te hou nie???
Glad nie nodig om jouself n hanswors te maak nie , hier is reeds n paar in die SABC en die parlement.
@neelsie – goeie, skerp een! En moenie van die 1000'e hansworse by die Universiteite vergeet nie! :-))